በስደተኞች መጠለያዎች ውስጥ የኮሮና ወረርሽኝ ለመከላከል እየተሠራ መሆኑ ተገለጸ
በሰለሞን ይመርየተባበሩት መንግሥታት ድርጅት የስደተኞች ከፍተኛ ኮሚሽን በኢትዮጵያ በሚገኙ የስደተኞች መጠለያ ካምፖች ውስጥ የኮሮና ቫይረስ እንዳይከሰት፣ ከተከሰተም ሥርጭቱን ለመከላከል እየሠራ እንደሚገኝ አስታወቀ፡፡ ኮሚሽኑ እስከ መጋቢት 22 ቀን 2012 ዓ.ም. ድረስ በኢትዮጵያ 758,911 የተመዘገቡ ስደተኞች እንዳሉ ጠቅሶ፣ የኢትዮጵያ መንግሥት የኮሮና ቫይረስ ወረርሽኝን ለመግታት ከጎረቤት አገሮች ጋር የሚያዋስኑትን ድንበሮች መዝጋቱ የሚመሰገን ተግባር እንደሆነ ባወጣው መግለጫ አስታውቋል፡፡ ይሁን እንጂ ጥገኝነት የሚጠይቁ ግለሰቦች ጉዳይ ከግምት ውስጥ መግባት እንዳለበት በማሳሰብ ሥጋቱን ገልጿል፡፡ በተጨማሪም በኢትዮጵያ የሚገኙ የስደተኞች መጠለያ ካምፖች ውስጥ የኮሮና ቫይረሱን ለመከላከል የሚረዱ፣ የተለያዩ ተግባራትን እያከናወነ እንደሚገኝ ኮሚሽኑ አስታውቋል፡፡ ለዚህም ይረዳ ዘንድ የውኃ አቅርቦት፣ እንደ ሳሙና ያሉ የንፅህና መጠበቂያዎችን ማቅረብና የሕክምና መስጫ ቁሳቁሶች ግዥ መከናወኑን ኮሚሽኑ በመግለጫው አስፍሯል፡፡ በአሁኑ ወቅት በዓለም ላይ 25.9 ሚሊዮን ስደተኞች፣ 3.5 ሚሊዮን የፖለቲካ ጥገኝነት የጠየቁትን ጨምሮ 70.8 ሚሊዮን ሕዝብ በአስገዳጅ ሁኔታዎች ከመኖሪያቸው ተፈናቅለው እንደሚገኙ መረጃዎች ያሳያሉ፡፡ ኢትዮጵያ በአፍሪካ ከፍተኛ የስደተኞች ቁጥር ከሚገኝባቸው አገሮች አንዷ ናት፡፡ ኤርትራን ጨምሮ ከደቡብ ሱዳን፣ ከሱዳንና ከሶማሊያ የመጡ ስደተኞች በአገሪቱ የተለያዩ አካባቢዎች የመጠለያ ጣቢያዎች ውስጥ ይገኛሉ፡፡ ቁጥራቸው አነስተኛም ቢሆን ከየመንና ከሶሪያ የመጡ ስደተኞችም በከተሞች አካባቢ ይታያሉ፡፡ በዓለም ላይ ከተከሰተው የኮሮና ቫይረስ ወረርሽ ጋር ተያይዞ በተለያዩ አገሮች የሚገኙ ስደተኞች ትኩረት እንደተነፈጋቸው የተለያዩ አካላት እየገለጹ ነው፡፡ በሌላ በኩል ወረርሽኙ ስደተኞች በሚኖሩባቸው አካባቢዎች ከተከሰተ ለቁጥጥርና ለመከላከል አስቸጋሪ ሊሆን ስለሚችል፣ ከስደተኞቹም ባለፈ በአካባቢው ማኅበረሰብ ላይ ከፍተኛ ጉዳት እንዳያደርስ ሥጋታቸውን የሚናገሩ ነው፡፡ በጋምቤላ ክልል ውስጥ በርካታ ስደተኞች ሲኖሩ፣ በካምፖች ውስጥ የሚኖሩ ስደተኞች ከማኅበረሰቡ ጋር በቀጥታ እየተገናኙ በንግድ ሥራዎች ጭምር እንደሚሰማሩ መረጃዎች ያመላክታሉ፡፡ ይህ ግንኙነት ለቫይረሱ ሥርጭትና መስፋፋት ከፍተኛ ሥጋት እንደፈጠረባቸው የአካባቢው ነዋሪዎች ለሪፖርተር ተናግረዋል፡፡ እስከ ማክሰኞ ሚያዝያ 6 ቀን 2012 ዓ.ም. ኢትዮጵያ ውስጥ 82 ሰዎች የቫይረሱ ተጠቂ መሆናቸው የተረጋገጠ ሲሆን፣ 14 ሰዎች ከበሽታው አገግመዋል፡፡ ሦስት ሰዎች በቫይረሱ ምክንያት ሕይወታቸው ማለፉ ይታወሳል፡፡